CELEX: 32019D1615
Language: sl
Date: 2019-09-26 00:00:00
Title: Izvedbeni sklep Komisije (EU) 2019/1615 z dne 26. septembra 2019 o vzpostavitvi nujnih ukrepov za preprečevanje vnosa virusa paradižnika ToBRFV v Unijo in njegovega širjenja znotraj Unije (notificirano pod dokumentarno številko C(2019) 6826)

30.9.2019   
               
               
                  SL
               
               
                  Uradni list Evropske unije
               
               
                  L 250/91
               
            
         IZVEDBENI SKLEP KOMISIJE (EU) 2019/1615
         z dne 26. septembra 2019
         o vzpostavitvi nujnih ukrepov za preprečevanje vnosa virusa paradižnika ToBRFV v Unijo in njegovega širjenja znotraj Unije
         
            
               (notificirano pod dokumentarno številko C(2019) 6826)
            
         
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti tretjega stavka člena 16(3) Direktive,
         ob upoštevanju naslednjega:
         
                     (1)
                  
                  
                     Virus paradižnika ToBRFV (v nadaljnjem besedilu: navedeni organizem) je škodljivi organizem, ki trenutno ni naveden v Prilogi I ali Prilogi II k Direktivi 2000/29/ES.
                  
               
                     (2)
                  
                  
                     Vendar sta Nemčija in Italija konec leta 2018 poročali o izbruhih navedenega organizma na rastlinah paradižnika na svojem ozemlju in o ukrepih, izvedenih za njegov nadzor. Analiza tveganja zaradi škodljivih organizmov, izpeljana v Italiji, je pokazala, da bi lahko bili navedeni organizem in njegovi škodljivi učinki skrb zbujajoči za zdravstveno varstvo rastlin v Uniji, zlasti za pridelavo vrst Solanum lycopersicum L. in Capsicum annuum.
                  
               
                     (3)
                  
                  
                     Države članice bi zato morale zagotoviti, da so vse osebe, odgovorne za rastline, ki so lahko napadene z navedenim organizmom, obveščene o morebitni navzočnosti navedenega organizma in ukrepih, ki jih je treba izvesti.
                  
               
                     (4)
                  
                  
                     Države članice bi morale poleg tega izvajati letne preglede za ugotavljanje navzočnosti navedenega organizma na svojih ozemljih za zagotovitev bolj proaktivnega pristopa v boju proti ustalitvi in širjenju navedenega organizma.
                  
               
                     (5)
                  
                  
                     Glede na dokaze iz Nemčije in Italije ter širjenja navedenega organizma v vse večjem številu tretjih držav bi za dovzetne navedene rastline za saditev, vključno s semenom, morali veljati posebni ukrepi, kadar so vnesene v Unijo, priloženo pa bi jim moralo biti fitosanitarno spričevalo.
                  
               
                     (6)
                  
                  
                     Z navedenimi posebnimi ukrepi bi bilo treba določiti pravočasno odkrivanje navedenega organizma na ozemlju Unije, zahteve glede vnosa navedenih rastlin za saditev, vključno s semenom, v Unijo, in uradne preglede, ki se izvedejo ob vnosu navedenih rastlin za saditev, vključno s semenom, v Unijo.
                  
               
                     (7)
                  
                  
                     Taki ukrepi so potrebni za zagotovitev večje zaščite ozemlja Unije pred vnosom, ustalitvijo in širjenjem navedenega organizma.
                  
               
                     (8)
                  
                  
                     Da bi imeli pristojni uradni organi in izvajalci poslovne dejavnosti dovolj časa za prilagoditev novim zahtevam, bi se moral ta sklep uporabljati od 1. novembra 2019.
                  
               
                     (9)
                  
                  
                     Ta sklep bi moral biti začasen in bi se moral uporabljati do 31. marca 2022, da se omogoči njegov pregled pred navedenim datumom.
                  
               
                     (10)
                  
                  
                     Ukrepi iz tega sklepa so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJI SKLEP:
         
            Člen 1
            Opredelitev pojmov
            V tem sklepu se uporabljajo naslednje opredelitve pojmov:
            
                        (a)
                     
                     
                        „navedeni organizem“ pomeni virus paradižnika ToBRFV;
                     
                  
                        (b)
                     
                     
                        „navedeni rastlini za saditev“ pomenita rastlini za saditev vrste Solanum lycopersicum L. in Capsicum annuum.
                     
                  
         
            Člen 2
            Prepoved vnosa in premeščanja znotraj Unije
            Vnos navedenega organizma v Unijo in njegovo premeščanje znotraj Unije sta prepovedana.
         
         
            Člen 3
            Odkrivanje ali sum navzočnosti navedenega organizma
            Države članice zagotovijo, da so vse osebe, odgovorne za rastline, ki so lahko okužene z navedenim organizmom, nemudoma obveščene o navzočnosti ali sumu navzočnosti navedenega organizma, možnih posledicah in tveganjih ter ukrepih, ki jih je treba izvesti za preprečitev ustalitve in širjenja navedenega organizma.
         
         
            Člen 4
            Pregledi navedenega organizma na ozemljih držav članic in identifikacija
            
               1.   Države članice izvedejo letne preglede za ugotavljanje navzočnosti navedenega organizma na gostiteljskih rastlinah na svojem ozemlju.
            
            
               2.   Navedene preglede izvede pristojni uradni organ ali pa se izvedejo pod njegovim uradnim nadzorom. Navedeni pregledi vključujejo laboratorijsko testiranje in temeljijo na trdnih znanstvenih in tehničnih načelih glede možnosti odkritja navedenega organizma.
            
            
               3.   Države članice Komisiji in drugim državam članicam do 31. januarja vsako leto sporočijo rezultate pregledov, izvedenih v predhodnem koledarskem letu.
            
         
         
            Člen 5
            Premeščanje navedenih rastlin za saditev znotraj Unije
            Navedene rastline za saditev s poreklom znotraj ozemlja Unije se lahko premeščajo znotraj Unije samo, če jim je priložen rastlinski potni list, pripravljen in izdan v skladu z Direktivo Komisije 92/105/EGS (2), in če izpolnjujejo eno od naslednjih zahtev:
            
                        (a)
                     
                     
                        izvirajo z območij, za katera je znano, da navedeni organizem ni navzoč na njih;
                     
                  
                        (b)
                     
                     
                        v primeru rastlin za saditev, razen semen:
                        
                                    (i)
                                 
                                 
                                    izvirajo iz enote pridelave, v kateri je znano, da navedeni organizem ni navzoč, na podlagi uradnih pregledov, izvedenih v ustreznem času za odkritje navedenega organizma, ter
                                 
                              
                                    (ii)
                                 
                                 
                                    izvirajo iz semen, ki bodisi izvirajo z območij, ki so prosta navedenega organizma, bodisi so bila uradno testirana za navedeni organizem na reprezentativnem vzorcu z uporabo ustreznih metod in je bilo s temi testi ugotovljeno, da so nenapadena z navedenim organizmom;
                                 
                              
                  
                        (c)
                     
                     
                        v primeru semen je bilo opravljeno uradno vzorčenje in testiranje za navedeni organizem na reprezentativnem vzorcu z uporabo ustreznih metod in je bilo s temi testi ugotovljeno, da so nenapadena z navedenim organizmom.
                     
                  
         
            Člen 6
            Zahteve glede vnosa navedenih rastlin za saditev v Unijo
            Navedene rastline za saditev se v Unijo vnesejo samo, če jim je priloženo fitosanitarno spričevalo iz člena 13(1)(ii) Direktive 2000/29/ES in če izpolnjujejo eno od naslednjih zahtev:
            
                        (a)
                     
                     
                        navedene rastline za saditev izvirajo iz tretje države, ki jo je zadevna nacionalna organizacija za varstvo rastlin v skladu z ustreznimi mednarodnimi standardi za fitosanitarne ukrepe določila za prosto navedenega organizma. Navedene informacije se navedejo v fitosanitarnem spričevalu v rubriki „Dopolnilna izjava“;
                     
                  
                        (b)
                     
                     
                        navedene rastline za saditev izvirajo z območja, ki ga je zadevna nacionalna organizacija za varstvo rastlin v skladu z ustreznimi mednarodnimi standardi za fitosanitarne ukrepe določila za prosto navedenega organizma. Ime navedenega območja se navede v fitosanitarnem spričevalu v rubriki „Kraj izvora“;
                     
                  
                        (c)
                     
                     
                        kadar navedene rastline za saditev izvirajo iz tretjih držav ali območij, ki niso območja iz točk (a) in (b), izpolnjujejo naslednje zahteve:
                        
                                    (i)
                                 
                                 
                                    v primeru navedenih rastlin za saditev, razen semen:
                                    
                                                —
                                             
                                             
                                                kadar so bile pridelane v enoti pridelave, ki jo je registrirala in jo nadzoruje nacionalna organizacija za varstvo rastlin v državi porekla in za katero je znano, da je prosta navedenega organizma na podlagi uradnih pregledov, izvedenih v ustreznem času za odkritje navedenega organizma, ter
                                             
                                          
                                                —
                                             
                                             
                                                izvirajo iz semen, ki bodisi izvirajo z območij, ki so prosta navedenega organizma, bodisi so bila uradno testirana za navedeni organizem na reprezentativnem vzorcu z uporabo ustreznih metod in je bilo s temi testi ugotovljeno, da so prosta navedenega organizma. Sklicevanje na testiranje se navede v fitosanitarnem spričevalu v rubriki „Dopolnilna izjava“.
                                             
                                          Na voljo so informacije, ki omogočajo sledljivost navedenih rastlin za saditev do njihove enote pridelave;
                                 
                              
                                    (ii)
                                 
                                 
                                    v primeru semen je bilo opravljeno uradno vzorčenje in testiranje za navedeni organizem na reprezentativnem vzorcu z uporabo ustreznih metod in je bilo s temi testi ugotovljeno, da so nenapadena z navedenim organizmom. Sklicevanje na testiranje se navede v fitosanitarnem spričevalu v rubriki „Dopolnilna izjava“.
                                 
                              
                  
         
            Člen 7
            Uradni pregledi ob vnosu v Unijo
            Vse pošiljke navedenih rastlin za saditev, ki se vnesejo v Unijo, se uradno pregledajo na točki vstopa v Unijo ali na namembnem kraju, kot je določeno v skladu z Direktivo Komisije 2004/103/ES (3).
         
         
            Člen 8
            Datum začetka uporabe
            Ta sklep začne veljati 1. novembra 2019.
         
         
            Člen 9
            Datum konca uporabe
            Ta sklep se uporablja do 31. marca 2022.
         
         
            Člen 10
            Naslovniki
            Ta sklep je naslovljen na države članice.
         
         
            V Bruslju, 26. septembra 2019
            
               
                  Za Komisijo
               
               Vytenis ANDRIUKAITIS
               
                  Član Komisije
               
            
         
         
            (1)  UL L 169, 10.7.2000, str. 1.
         
            (2)  Direktiva Komisije 92/105/EGS z dne 3. decembra 1992 o določanju stopnje standardizacije za rastlinske potne liste, ki se uporabljajo za premeščanje nekaterih rastlin, rastlinskih proizvodov ali drugih predmetov znotraj Skupnosti, in določanju podrobnih postopkov za izdajo takih rastlinskih potnih listov ter pogojev in podrobnih postopkov za njihovo zamenjavo (UL L 4, 8.1.1993, str. 22).
         
            (3)  Direktiva Komisije 2004/103/ES z dne 7. oktobra 2004 o preverjanjih identitete in zdravstvenih pregledih rastlin, rastlinskih proizvodov in drugih predmetov, naštetih v delu B Priloge V k Direktivi Sveta 2000/29/ES, ki se lahko opravljajo na mestu, ki ni vstopno mesto v Skupnost, ali na mestu, ki je blizu, in podrobni določitvi pogojev, povezanih s temi pregledi (UL L 313, 12.10.2004, str. 16).